钦定古今图书集成/理学汇编/经籍典/第123卷 > 朱子全书二 > 《周书泰誓》
## 钦定古今图书集成/理学汇编/经籍典/第123卷 > 朱子全书二 > 《周书泰誓》

石洪庆问：“尚父年八十，方遇西伯。及武王伐商，乃即
位之十三年。又其后就国，高年如此？”曰：“此不可考。”因
云：“《泰誓》序：‘十有一年，武王伐殷’。经云：‘十有三年春，大
会于孟津’。序必差误。说者乃以‘十一年’为观兵，尤无
义理。旧有人引《洪范》‘十有三祀，王访于箕子’，则‘十一
年’之误可知矣。”

右语类一条

伊川谓“无观政之事，非深见文武之心不能及”，此非
为存名教而发也。若有心要存名教，而于事实有所
改易，则夫子之录《泰誓》《武成》，其不存名教甚矣。近世
有存名教之说，大害事。将圣人心迹都做两截看了。
殊不知圣人所行便是名教。若所行如此，而所教如
彼，则非所以为圣人矣。

此条答徐元聘

庄仲问：“‘天视自我民视，天听自我民听’，谓天即理也。”
曰：“天固是理，然苍苍者亦是天，在上而主宰者亦是
天，各随他所说。今既曰视听，理又如何会视听？虽说
不同，又却只是一个。”

右语类一条